text: Fire mænd anholdt med narko efter trafikulykke
  22 maj 2014 kl. 11.24
  Fire mænd havde mistænkelige ting i bilen, da de forsøgte at undgå påkørsel af en kronhjort og kørte galt på Sønderborgmotorvejen.
  Det gik galt på flere måder for fire mænd, da de natten til torsdag forsøgte at undvige en kronhjort på Sønderborgmotorvejen, og kørte galt.
  Efter at de fire yngre mænd fra hhv. København og Sønderborg slap heldigt fra ulykken, valgte politiet at anholde dem, fordi de opdagede mistænkelige elektriske apparater i bilen.
  Politiets foreløbige undersøgelser viser, at der både var narkotika og en stjålet bærbar computer i bilen. Det oplyser leder af lokalpolitiet i Aabenraa, Jan Lambertsen.
  - Vi er nu i gang med at afhøre de fire mænd og efterforske, om der er andre ting i bilen, der er stjålet, siger han til TV SYD.
  Lederen af lokalpolitiet forventer dog, at de fire mænd bliver løsladt i løbet af torsdag.
  